Tisztelt Ünneplő Csillaghegyiek !

Egy 65 esztendővel ezelőtti esemény megünneplésére gyűltünk össze, amely a magyar - és bátran mondhatjuk, hogy nemzetközi - történelem egyik meghatározó sorsfordulójává vált. Feltehető a kérdés, hogy mitől válik valami sokak életének meghatározójává? Nyilván az, ha az emberek azt érzik, hogy alapvetően megváltoznak az életük körülményei, minőségileg más lehetőségek nyílnak meg, avagy bezárulnak számukra.

1956 sorsfordító ereje abban rejlett, hogy a II. világháborút követően a többi kelet-európai országhoz hasonlóan szovjet megszállás alá kerülő ország népe egységbe forrva merte kifejezni a nemzeti önrendelkezés, a demokrácia és legfőként a szabadság iránti vágyát, törekvését. Igen, 1956 legfőbb ereje a cél elérésére irányuló nemzeti egység volt, és ez sugárzott át Európa és a világ felé. Világtörténelmi jelentőségűvé azért vált ’56, mert megüzente, hogy a szovjet-rendszer diktatúrája tarthatatlan. Nem véletlen tehát, hogy számos európai gondolkodó tett hitet az októberi, majd az ezt követő napokban a magyarok történelemformáló tette mellett. Például Miloslav Gyilasz, aki nem kevesebb, mint Tito harcostársa, és ideológusa volt, 1956-ban úgy nyilatkozott, hogy: „ *A magyar forradalom a kommunizmus végének kezdete”*. Egy évvel később a baloldali francia író, Albert Camus úgy vélte: *„ A legázolt, bilincsbe vert Magyarország többet tett a szabadságért és igazságért, mint bármelyik nép a világon az elmúlt húsz esztendőben.”* És valóban, a forradalom hatása érzékelhetővé vált, hiszen a nyugat-európai országokban az addig erősödő kommunista pártok a szovjet beavatkozás láttán elvesztették hitelességüket, társadalmi befolyásukat. A magyar forradalom így tehát hamarabb termett gyümölcsöt hazánkon kívül, mint belül.

A kifelé mutatott egység ugyanakkor sokféle gyökérrel táplálkozott, amit jól példázott, hogy napok alatt újjáalakult, létrejött hét eltérő nézeteket valló párt. Akkor, amikor október 23-án az egyetemi ifjak lengyel tüntetőkkel szolidáris demonstrációja a Műegyetemről elindult, még alapvetően a demokratikus átalakulás, gazdaságpolitikai fordulat, és a szovjet csapatok kivonása állt a követelések középpontjában, de úgy, hogy ezek a fennálló társadalmi keretek között teljesüljenek. A békés tüntetés fegyveres ellenállássá, forradalommá, majd szabadságharccá nemesedését néhány nap alatt a karhatalmi erők fellépése, majd a szovjet csapatok beavatkozása idézte elő. Jól példázza a folyamatot a miniszterelnök, maga Nagy Imre is, aki még október 25.-én is ellenforradalomról beszélt, és csak október 27-én tett hitet a lezajlott politikai fordulat forradalomként történő elismerése mellett. Bátran mondhatjuk tehát, hogy ’56 dicső 12 napjában a belső reformot akarók, és a radikális fordulatot elérni szándékozók közösségé formálódtak, idézve Bibó István szavait: *„A harcban osztály- és felekezeti különbségek nélkül vett részt az egész magyar nép, s megrendítő és csodálatos volt a felkelt nép emberséges, bölcs és megkülönböztetni kész magatartása, mellyel csupán a leigázó idegen hatalom és a honi hóhérkülönítményesek ellen fordult.”*

Magyarország 1956-ban a gyalázatos üldözések ellenére még erősen vallásos ország volt. ’56 nem érthető meg anélkül, hogy ne beszélnénk az egyházak nemzetnevelő, erkölcsjobbító szerepéről. Igenis, az egyházak nevelő szerepének oroszlánrésze volt abban, hogy a nemzet nem tűrte tovább az állandó megszégyenítést, az újságokból, a rádióból, a politikusok szájából áradó harsogó hazugságot, a kommunista csőcselék durva uralmát. Ezen erkölcsi alapra épülve, 56 hőseinek igenis lehetett, és volt még a tételes vallásokon is túlnyúló hite. Hittek abban, hogy a szabadságvágy, és az igazság győzni képes, beteljesítve Tamási Áron gondolatát: *„A nemzeti függetlenség és a társadalmi rend demokratikus felépítése: ez a magyarság vágya.”* A vágy sajnos akkor csak vágy maradt. A forradalmárok nem hitték, hogy rútul magunkra hagynak bennünket a nagyhatalmak, mintegy legitimizálva az 1947 óta jogellenes szovjet megszállást. Nem hitték, és morális igazuk birtokában nem akarták elfogadni, hogy a nagyhatalmi érdekek miatt a forradalom már kitörése pillanatában vereségre volt ítélve. Pedig Moszkvában nem volt kétséges, hogy ha forradalom tör ki, azt el kell tiporni. A hezitálás azon folyt, hogy ami történik, az forradalom-e már, s amikor felismerték, hogy az, jöttek a tankok és magyar kiszolgálóikkal együtt a véres megtorlás, amely az ismét felállított népbíróságok (mondhatjuk vérbíróságok) közreműködésével történt. E bíróságok ítéletei alapján '56 miatt kivégzettek száma 250-350 közé tehető, és kb. 26 ezer embert ítéltek börtönbüntetésre. Több, mint 200 ezren a vörös terror miatt Nyugatra menekültek. Ne feledjük, e statisztikai adat mögött emberi sorsok állnak, és ezek alapján 1956 emléke a napjainkig - és rokonainkon, ismerőseinken keresztül - saját sorsunkig ható történelem, ezért ’56 tanulságait saját magunk számára is le kell vonni.

Mit is üzen tehát számunkra ez az ünnep? Egyrészt azt, hogy a nagy dolgok elérése akkor valósulhat meg, ha megfogadjuk a katolikus egyház által a mai napon ünnepelt Szent II. János Pál pápa János evangéliumából vett üzenetét, nevezetesen: „az igazság szabaddá tesz titeket”. ’56 igazsága hazánkban csak azután vált valóra, amikor 33 évvel később a forradalom valódi mibenlétének elismerése, a nép akarata tette hazánkat szabaddá, függetlenné. Ugyanakkor nekünk is a mában, a jelenben az igazságért, az igaz értékekért ki kell állnunk, és küzdenünk kell. Másrészt azt is üzeni e nap, hogy az 1956-os hősök emléke számunkra erkölcsi parancsot ad, nemzeti szuverenitásunkat, önidentitásunkat meg kell őriznünk, mert csak ez adhat szilárd alapot a jövőhöz. Harmadsorban pedig az ’56 tanulsága, hogy ezt a magasztos célt csak akkor tudjuk elérni, ha ennek érdekében van nemzeti összefogás. Ehhez fogadjuk meg Wass Albertnek az Intelem c. versében szereplő sorait: *„Percre se feledd, hogy testvéred minden magyar, bárhol is éljen. Összetartásban rejlik csak erő. Más ember földjén nincs számodra hely.”*  E gondolatok jegyében emlékezzünk, és hajtsuk meg fejünket 1956 hősei, áldozatai előtt, soha nem feledve, hogy a 65 évvel ezelőtt elesettekért való gyász mellett az akkori történések hű megvallása a mai életünk és a jövőért való felelősségünk záloga.

Köszönöm, hogy meghallgattak.